*Hakusanat "Mummu" ja "Ukki" ohjaavat tänne. Mesopotamialaisesta jumalasta kertoo Mummu (jumala). Kangasalan järvestä kertoo Ukki (Kangasala).*
Georgios Iakovidis, *Ensimmäiset askeleet*, 1893.
**Isovanhemmat** ovat äidin ja isän vanhemmat. Isovanhemmat ovat usein tärkeitä ja läheisiä jäseniä omassa perhepiirissään.*lähde?*

Useissa perinteisissä kulttuureissa isovanhemmilla oli suora ja selkeä rooli lastenlasten hoidossa ja kasvatuksessa*lähde?*. Tämänkaltainen rooli on hälventynyt ydinperheiden syntymisen myötä. Toisaalta isovanhempien merkitys on myös kasvanut yhteiskunnan tiukentuneiden aikataulujen vuoksi. Isovanhemmat hoitavat usein lapsenlapsiaan.

Tilanteessa joissa lapsen omilla vanhemmilla ei ole halukkuutta tai mahdollisuuksia huolehtia lapsestaan, isovanhemmat ovat vaihtoehto lapsen toissijaiseksi huoltajaksi. 

Perinteisissä Itä-Aasian kulttuureissa, jotka ovat saaneet vaikutteita kungfutselaisuudesta, niin kutsuttu *lapsen hurskaus* on yksi tärkeimmistä moraaliarvoista. Isovanhemmat koetaan tällöin tärkeänä auktoriteettina, jolla on oikeus puuttua perheen sisäisiin asioihin. Länsimaistumisen myötä myös Itä-Aasiassa isovanhempien merkitys on toisaalta vähentynyt.*lähde?*

Turun ja Sheffieldin yliopistojen yhteistyössä tekemän tutkimuksen mukaan isoäideistä on apua lastenlasten selviytymisen kannalta. Sen sijaan isoisistä jälkeläisten määrällä mitaten tällaista hyötyä ei voitu havaita. Tutkimus pohjautui suomalaisiin väestötietoihin 1700- ja 1800-luvuilta.

Sijaismummo- ja -vaaritoiminta
------------------------------

Useat suomalaiset järjestöt ja yhdistykset ovat tarjonneet viime vuosina niin kutsuttuja *sijaismummo- ja vaaripalveluja*. Sijaisisovanhempia voidaan kutsua myös varaisovanhemmiksi. Ideana on, että tutustutetaan toisiinsa lapsi, jonka isovanhemmat ovat kuolleet tai joka ei muusta syystä voi tavata isovanhempiaan sekä sijaisisovanhempiehdokkaaksi ilmoittautunut aikuinen, joka on sen ikäinen, että ikänsä puolesta hyvin tyypillisesti voisi olla tuon lapsen isovanhempi. Näin lapsella on mahdollisuus saada halutessaan itselleen isoisän tai isoäidin sijainen. Sijaisisovanhempia on tarjottu myös maahanmuuttajalapsille joiden omat isovanhemmat ovat jääneet entiseen kotimaahan. Alakoulujen ensimmäisillä luokilla taas on ollut niin sanottuja *koulumummoja* ja *kouluvaareja*.

Nimitykset
----------

Isovanhemmille on suomen kielessä useita nimityksiä. Yleiskielisiä nimityksiä ovat *isoäiti* ja *isoisä*, *mummo* ja *mummu* sekä *ukki* ja *vaari*. Nimitysten määriteosana on käytetty *ison* lisäksi myös sanoja *suuri-* tai *vanha-*.

### Isoisän nimityksiä

Vahimmat nimitykset isoisälle ovat *äijä* ja *ukko* ja niiden johdannaiset ukki, ukko, äijä, äijö ja äiji. *Taatan* tai *taattan* alkuperä on joko lasten kielessä tai vaihtoehtoisesti se on slaavilainen lainasana.

Ruotsinkielestä lainattuja nimityksiä ovat puolestaan *pappa* ja *vaari* ja niiden muunnokset.

### Isoäidin nimityksiä

Itämerensuomalaisissa kielissä isoäidin nimitys on ollut *ämmä* ja sen muunnokset. Myös *akka*-sanaa on käytetty. Ruotsin *mormor*-sanasta on tullut suomeen laajalevikkeinen *mummo* ja sen johdannaiset.

Erisävyisiä, harvinaisia tai murteellisia nimityksiä ovat esimerkiksi *mummi, mummeli, muori, mamma, nanna* ja *ämmä sekä ämmi*.

Katso myös
----------

* Ihmissuhde
* Lastenkasvatus

Lähteet
-------

1. ↑  *Kielitoimiston sanakirja*. Kotimaisten kielten tutkimuskeskuksen julkaisuja 132. Internet-versio MOT Kielitoimiston sanakirja 1.0. Helsinki: Kotimaisten kielten tutkimuskeskus ja Kielikone Oy, 2004. ISBN 952-5446-11-5.
2. ↑  Uusperheen isovanhemmuus muotoutuu ajan kanssa - Väestöliitto *www.vaestoliitto.fi*. Viitattu 2.6.2019.
3. ↑  Isoisistä ei ole hyötyä jälkeläisten menestykselle  25.7.2007. Human Life History Project. Viitattu 21.4.2014. [vanhentunut linkki]
4. 1 2 3  Maila Vehmaskoski: Äijät ja ämmät, vaarit ja muorit. Isovanhempien nimitykset suomen murteissa  1989. Kielikello. Viitattu 5.8.2014.
5. 1 2  Isoisällä on tuhat ja yksi nimeä *Yle Uutiset*.  5.2.2013. Viitattu 3.2.2022.
6. 1 2 3 4  Äijät ja ämmät, vaarit ja muorit. Isovanhempien nimitykset suomen murteissa - Kielikello *www.kielikello.fi*. Viitattu 3.2.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Isovanhemmat**.

WikisanakirjaWikisanakirjaWikisanakirjassa on tähän liittyvä sananselitys: **isovanhemmat**.
* Suomen isovanhemmat ry.
* Vanhus- ja lähimmäispalvelun liiton sijaismummon haastattelu (Arkistoitu – Internet Archive)
* Kehitysyhteistyön palvelukeskuksen artikkeli sijaismummosta maahanmuuttajaperheessä (Arkistoitu – Internet Archive)